Risti raudteejaam

Risti raudteejaam oli raudteejaam Lääne maakonnas Lääne-Nigula vallas Risti alevikus.

Läbi Risti kulges kuni 2004. aastani laiarööpmeline Keila–Haapsalu raudtee. Risti raudteejaamale eelnes Keila poolt tulles Metsa ja järgnes Vaharu raudteepeatus.

Raudteejaamas asus kaks madalat perrooni, lisaks peateele kaks jaamateed ning tervikliku vaksaliansambli moodustanud jaamahoone ühes abiehitistega.Risti raudteejaam • XX sajandi arhitektuur • Kultuurimälestiste riiklik register

Viimane regulaarne reisirong (DR1A-226) liinil Tallinn-Haapsalu sõitis läbi Risti 22. septembril 1995. Jaam lõpetas tegevuse 1997.

2024. aastaks oli kavas taastada Turba–Risti vaheline raudteelõik, mis oleks olnud osa Tallinna–Haapsalu raudteeliini taastamisprotsessist.Haapsalu raudteega jõutakse Ristini 2024. aastal; ERR uudised, 19.08.2021Haapsalu raudtee pikendamine liigub teadmata tulevikku; Äripäev, 30.06.2022

Praegu asub vanal raudteetammil Läänemaa Tervisetee.

Jaamahoone
pisi|vasakul|Risti jaamahoone enne II maailmasõda
pisi|Risti jaamahoone aastal 2021
pisi|vasakul|Küüditatute mälestustahvel jaamahoone seinal
1905. aastal valminud jaamahoone ehitati tüüpprojekti järgi sarnaselt Palivere ja Riisipere jaamahoonega. Jaamahooneid iseloomustab lihtne sümmeetriline külgfassaad ning madala kalde ja laia räästaga poolkelpkatus. Risti jaamahoone erineb eelpool nimetatutest aga suuruse poolest, olles oluliselt pikema kehandiga ning sarnaneb Eestis seetõttu rohkem Võru raudteejaama hoonega, mis valmis küll mõnevõrra varem. Risti jaamahoone puhul on aga muudetud ehitise paigutust, kuna erinevalt teistest jaamahoonetest on keskrisaliidiga fassaad suunatud raudtee poole.

1962. aastal viidi läbi hoone kapitaalremont.Kingitus reisijatele; Eesti Raudteelane : Eesti Raudtee Valitsuse ja Ametiühingu Vabariikliku Komitee häälekandja, nr. 87, 26. juuli 1962 (DIGAR) 

Praeguseks on kroonuhistoritsistlikus stiilis jaamahoone osaliselt renoveeritud. Vahetatud on värv, hoone katus ja uksed-aknad. 

2020. aastal lõpetas Lääne-Nigula vallavalitsus hoonet hallanud sihtasutusega rendilepingu tegevuse puudumise tõttu.Lääne-Nigula ütles Risti jaamahoone rendilepingu üles; Lääne Elu, nr. 15, 6. veebruar 2020 (DIGAR) 2021. aastal andis vald nõusoleku anda Risti endine jaamahoone koos lähedalasuva pumbajaamaga kümneks aastaks tasuta rendile mittetulundusühingule Risti Huvi, kes soovib hooneid korrastada ja arendada Ristil inimsõbralikumat elukeskkonda ning kultuuri- ja huvitegevust.Risti jaamahoonet hakkab kasutama Risti Huvi; Lääne Elu, nr. 33, 23. märts 2021 (DIGAR)

Algsest vaksaliansamblist on lisaks jaamahoonele säilinud veel suur hulk abiehitisi, näiteks veetorn, pagasikuur, käimla, puitelamu, veevõtuhüdrant jne.

Mälestusmärk
pisi|vasakul|Küüditatute mälestusmärk Risti jaamas
pisi|Risti raudteejaama küüditatute mälestusmärk ja veetorn
23. augustil 1999 avati Risti raudteejaama kõrval koos mõnesaja meetri pikkuse endise raudteelõiguga mälestusmärk "Raudteerööpad mäletavad…" kõigile Lääne-Eestist pärit küüditatutele. Vanal kaubaplatvormil mitmest küljest vaadeldava raudteerööbastest ristikujulise mälestusmärgi kavandi autor on Risti elanik, arst, luuletaja ja karikaturist Viljar Ansko. Perrooni küljel on aastaarvud 1941–1949 ja tekst mälestustahvlil viitab Lääne-Eestist aastail 1941–1949 küüditatuile.Pole kuskil mälestada. Eesti Päevaleht (Rootsi), 8. aprill 2015

Läbi Risti kui Läänemaa piiripunkti viidi Siberisse enamik läänlasi ning ka Pärnumaa, praeguse Raplamaa, Hiiumaa ja Vormsi rahvast. Kokku küüditati Risti kaudu ligi 3000 inimest.

 Risti raudteejaama veetorn 
pisi|Risti veetorn (19. juuli 2019)
Tsaariaegne Risti raudteejaama veetorn kuulub Risti raudteejaama kompleksi juurde. Raudteejaam rajati koos raudteeliiniga 1904. aastal, aasta hiljem valmis jaamahoone ning arvatakse, et veetorn rajati ilmselt samal ajajärgul. Veetorni funktsiooniks oli auruvedurite veega varustamine. Torni ülaosas asus veepaak ehk reservuaar. Torni alumisel korrusel asus veesoojendi ehk katel, millega soojendati torni, vältimaks vee külmumist paagis. Tänapäevani on säilinud veemõõdulatt ja metallist uhke keerdtrepp. 

Lääne-Nigula Vallavalitsus osales tööstuspärandi turismiprojektis "Revival of Industrial Heritage for Tourism Development" (ingliskeelse lühinimega Industrial Heritage) 2018. aastal, mille raames renoveeriti veetorn, tänu millele avaneb võimalus tutvuda veetorni sisemusega. Mööda ajaloolist keerdtreppi saab minna torni teisele korrusele, kus on näha veepaak, milles vett hoiti. Teiselt korruselt avaneb ilus vaade ka tervele Risti alevikule. Torni esimesel korrusel on võimalik tutvuda tolleaegsete töövahenditega ning näitusega, mis kirjeldab tööd veetornis ning jaama ajalugu. Torni toimimist ning vee liikumist tutvustab torni paigaldatud veetorni makett. Infotahvel koos raudteejaama helidega on paigaldatud ka väljapoole veetorni. Tänu nendele saab tutvuda raudteejaama, veetorni ja ronge puudutavate detailide ja ajalooga. Lisaks on paigaldatud ka selfitamise koht koos juhtnööridega endast pildi tegemiseks koos torniga.

 Pildid 

Viited

Välislingid

 Risti raudteejaama kompleks; Lääne-Nigula vald
 Haapsalu raudtee - Risti, EESTIMAA BLOGI 7. mai 2012
 "Risti rahvas ootab 2. augustil raudteejaamas rongi" - Läänlane, 28.07.2014
 "Risti raudteejaamas: Kui ootaja aeg on pikk, olgu see siis vähemasti lõbus!" - Lääne Elu, 06.08.2014
 "Eesti Raudtee kolib Risti jaama uude kohta" - Lääne Elu, 29.09.2020
 "Risti raudteejaam tuleb alevile lähemale" - Lääne Elu, 01.10.2020
 Risti Raudteejaam; Facebook-i leht
 Pilte; Baltic Trains Picture Gallery

Kategooria:Eesti raudteejaamad
Kategooria:Lääne-Nigula vald